A Bizottság 331/2000/EK rendelete
(1999. december 17.)
a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK tanácsi rendelet V. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1804/1999/EK rendelettel [1] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre [2] és különösen annak 13. cikke harmadik francia bekezdésére,
(1) mivel a 2092/91/EGK rendelet 10. cikke rendelkezik a logók használatának lehetőségéről, ahogyan azt a 2092/91/EGK rendelet V. melléklete előírja; mivel a termelők a logó használatát önkéntes alapon vállalhatják, ha teljesítik az említett cikkben meghatározott feltételeket;
(2) mivel közösségi logó kísérheti a 10. cikkben, illetve az V. mellékletben említett azon jelzést, amely szerint az adott terméket alávetették az ellenőrzési rendszernek;
(3) mivel a fogyasztók tájékoztatása érdekében fontos egy minimális szabványosított információt feltüntetni a termékek címkéjén; mivel a logók kizárólag a grafikai útmutatóban előírt pontos műszaki követelmények szerint használhatók;
(4) mivel a logó használatával a termelők növelhetik a termékeik iránti bizalmat az Európai Unió fogyasztóinak körében, valamint javíthatják e termékek azonosíthatóságát;
(5) mivel a logó használata azt jelzi, hogy az így megjelölt termékeket a termelés, az előkészítés, illetve az értékesítés minden egyes szakasza során alávetették a tagállamok felelősségi körébe tartozó ellenőrzési rendszernek. Ez a rendszer biztosítja a termékek eredetiségének tiszteletben tartását, valamint az organikus termelési módszerekre vonatkozó előírások betartását;
(6) mivel a logó olyan hasznos segédeszköz a termelők számára, amelyet az alkalmazás valamennyi feltételének teljesítése esetén a termékeik címkézéséhez használhatnak;
(7) mivel az e rendeletben előírt intézkedések összhangban vannak a 2092/91/EGK rendelet 14. cikkében említett bizottság véleményével,
ELFOGADTA EZT A RENDELETET:
1. cikk
A 2092/91/EGK rendelet V. melléklete helyébe e rendelet melléklete lép.
2. cikk
A melléklet B. részében említett közösségi logónak a címkén való feltüntetésére vonatkozóan a 2092/91/EGK rendelet 10. cikkében, továbbá az e rendelet mellékletének B.1., B.2., B.3. és B.4. pontjában foglalt rendelkezéseket kell alkalmazni.
3. cikk
Ez a rendelet az Európai Közösségek Hivatalos Lapjában való kihirdetését követő 60. napon lép hatályba.
Az V. mellékletnek az e rendelet hatálybalépését megelőzően megállapított rendelkezései a meglévő készletek erejéig továbbra is alkalmazhatók.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. december 17-én.